**Κ.Π. Καβάφης «Το Πρώτο Σκαλί»**

Εις τον Θεόκριτο παραπονιούνταν
μια μέρα ο νέος ποιητής Ευμένης·
«Τώρα δυο χρόνια πέρασαν που γράφω
κ’ ένα ειδύλλιο έκαμα μονάχα.
Το μόνον άρτιόν μου έργον είναι.
Aλλοίμονον, είν’ υψηλή το βλέπω,
πολύ υψηλή της Ποιήσεως η σκάλα·
κι απ’ το σκαλί το πρώτο εδώ που είμαι
ποτέ δεν θ’ ανεβώ ο δυστυχισμένος.»
Είπ’ ο Θεόκριτος· «Aυτά τα λόγια
ανάρμοστα και βλασφημίες είναι.
Κι αν είσαι στο σκαλί το πρώτο, πρέπει
νά ’σαι υπερήφανος κ’ ευτυχισμένος.
Εδώ που έφθασες, λίγο δεν είναι·
τόσο που έκαμες, μεγάλη δόξα.
Κι αυτό ακόμη το σκαλί το πρώτο
πολύ από τον κοινό τον κόσμο απέχει.
Εις το σκαλί για να πατήσεις τούτο
πρέπει με το δικαίωμά σου νά ‘σαι
πολίτης εις των ιδεών την πόλι.
Και δύσκολο στην πόλι εκείνην είναι
και σπάνιο να σε πολιτογραφήσουν.
Στην αγορά της βρίσκεις Νομοθέτας
που δεν γελά κανένας τυχοδιώκτης.
Εδώ που έφθασες, λίγο δεν είναι·
τόσο που έκαμες, μεγάλη δόξα.»

**ΕΠΕΞΕΡΓΑΣΙΑ ΤΟΥ ΚΕΙΜΕΝΟΥ** («Αποκρυπτογραφώντας» το ποίημα)

1. Ποια σχέση διακρίνετε ότι υπάρχει κυριολεκτικά και μεταφορικά (αλληγορικά) ανάμεσα στον Θεόκριτο και τον Ευμένη;
2. Γιατί η «Ποίηση» είναι γραμμένη με κεφαλαίο το πρώτο γράμμα της;
3. Ποια είναι η «πόλις των ιδεών» και ποιοι οι «πολίτες» της;
4. Ποιοι είναι οι «Νομοθέτες που διαβιούν» σ’ αυτήν την πόλι;
5. Εσείς, ως νέοι, ασπάζεστε την προτροπή που απευθύνει (δύο φορές σε δύο+δύο όμοιους στίχους) ο Θεόκριτος στον Ευμένη; Θα συνεχίζατε τη δράση σας – όποιον στόχο και αν θέτετε – μετά από μία τέτοια προτροπή, και για ποιον λόγο;